Document ID: 32014R0072

REGULAMENTUL DE PUNERE ÎN APLICARE (UE) NR. 72/2014 AL COMISIEI
din 27 ianuarie 2014
de modificare a Regulamentului de punere în aplicare (UE) nr. 770/2013 în ceea ce privește operarea de deduceri din cotele de pescuit pentru sebastă alocate Portugaliei pe 2013 în zona NAFO 3LN
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (1), în special articolul 105 alineatele (1), (2) și (3),
întrucât:
(1)
În urma publicării Regulamentului de punere în aplicare (UE) nr. 770/2013 al Comisiei (2), industria de pescuit din Portugalia a descoperit o eroare în cifrele publicate privind capturile de sebastă pe 2012 în zona 3LN a NAFO (Organizația de Pescuit în Atlanticul de Nord-Vest).
(2)
Autoritățile portugheze în domeniul pescuitului au observat că rapoartele pe care se bazau aceste cifre privind capturile pe 2012 nu fuseseră transmise în mod corect către Comisie. Acest lucru a fost confirmat printr-un audit independent.
(3)
Se pare că, pe baza datelor corectate transmise de Portugalia la 14 noiembrie 2013, cota portugheză de sebastă în zona NAFO 3LN (RED/N3LN) a fost depășită cu o cantitate mai mică decât cea luată în considerare în Regulamentul de punere în aplicare (UE) nr. 770/2013.
(4)
Deducerea din cota portugheză pe 2013 pentru sebastă în zona NAFO 3LN ar trebui, prin urmare, să fie corectată în ceea ce privește cifrele referitoare la depășirea cotei în cauză.
(5)
Având în vedere că prezentul regulament de punere în aplicare modifică deducerile deja aplicate la cota de sebastă în zona NAFO 3LN pentru 2013, dispozițiile sale ar trebui să se aplice retroactiv de la data intrării în vigoare a Regulamentului de punere în aplicare (UE) nr. 770/2013.
(6)
Prin urmare, Regulamentul de punere în aplicare (UE) nr. 770/2013 ar trebui modificat în consecință,
ADOPTĂ PREZENTUL REGULAMENT:
Articolul 1
Anexa la Regulamentul de punere în aplicare (UE) nr. 770/2013 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Cu toate acestea, prezentul regulament se aplică de la 15 august 2013.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 ianuarie 2014.

Labels: 20
13
18
6